b"\n_START_ARTICLE_\nArtica\xc3\xafna\n_START_SECTION_\nIntroducci\xc3\xb3 als anest\xc3\xa8sics\n_START_PARAGRAPH_\nEls inicis de l'anest\xc3\xa8sia es remunten als assajos d'un odont\xc3\xb2leg nord-americ\xc3\xa0 provocant una sedaci\xc3\xb3 amb \xc3\xa8ter. No fou fins a mitjan segle XIX que es varen comen\xc3\xa7ar a utilitzar f\xc3\xa0rmacs amb usos anest\xc3\xa8sics. Les caracter\xc3\xadstiques ideals d'un anest\xc3\xa8sic s\xc3\xb3n: pot\xc3\xa8ncia, selecci\xc3\xb3, baix grau de toxicitat, reversibilitat, rapidesa, duraci\xc3\xb3 suficient, independ\xc3\xa8ncia a canvis de pH, intoler\xc3\xa0ncia i sense al\xc2\xb7l\xc3\xa8rgies associades. Amb l'\xc3\xbas d'anest\xc3\xa8sics es perden els seg\xc3\xbcents tipus de sensibilitat: dolor, fred, calor, tacte, pressi\xc3\xb3 i motilitat. Si es parla d'analg\xc3\xa8sic, nom\xc3\xa9s es fa refer\xc3\xa8ncia a la p\xc3\xa8rdua de dolor. Els instruments principals per a realitzar l'anest\xc3\xa8sia local s\xc3\xb3n l'agulla, el carpule i la xeringa._NEWLINE_Els anest\xc3\xa8sics s\xc3\xb3n bases d\xc3\xa8bils, de pKa entre 7,5 i 9, i per tant al medi extracel\xc2\xb7lular la fracci\xc3\xb3 ionitzada \xc3\xa9s superior a la neutra. La reducci\xc3\xb3 del pH t\xc3\xa9 efectes contraris sobre l'anest\xc3\xa8sic: al medi extracel\xc2\xb7lular es redueix l'efic\xc3\xa0cia, per\xc3\xb2 al medi intracel\xc2\xb7lular s'augmenta. Per aquest motiu s'ha arribat a la conclusi\xc3\xb3 que l'anest\xc3\xa8sic actua en la forma neutra al medi extracel\xc2\xb7lular i en la forma ionitzada al medi intracel\xc2\xb7lular. El seu receptor \xc3\xa9s a l'interior, i per tant ha de travessar per difusi\xc3\xb3 la membrana en forma no ionitzada i un cop a dins s'ionitza i interacciona amb el receptor._NEWLINE_Els anest\xc3\xa8sics dentaris pertanyen als grups dels amino\xc3\xa8sters i les aminoamides. L'anell arom\xc3\xa0tic confereix la liposolubilitat que l'anest\xc3\xa8sic necessita per a penetrar la membrana. El grup amino confereix la hidrosolubilitat necess\xc3\xa0ria per a no precipitar quan es produeix la interacci\xc3\xb3 amb els fluids intersticials. Els grups intermedis que uneixen l'anell arom\xc3\xa0tic i el grup amino poden ser \xc3\xa8sters o amides, i defineixen el grup al qual pertanyen els anest\xc3\xa8sics._NEWLINE_Un anest\xc3\xa8sic local produeix un bloqueig reversible de la conducci\xc3\xb3 de l'impuls nervi\xc3\xb3s, bloquejant la funci\xc3\xb3 sensitiva i motora de les fibres nervioses. Inhibeix la propagaci\xc3\xb3 del potencial d'acci\xc3\xb3, que bloqueja els canals dependents del voltatge del Na\xe2\x81\xba.\n_START_SECTION_\nPropietats espec\xc3\xadfiques\n_START_PARAGRAPH_\nL'artica\xc3\xafna \xc3\xa9s l'\xc3\xbanic anest\xc3\xa8sic del grup amida que t\xc3\xa9 un anell tiof\xc3\xa8. A m\xc3\xa9s, presenta un grup \xc3\xa8ster (metabolitzat per estearases a la sang i els teixits) i un grup amino (secundari). La degradaci\xc3\xb3 de la mol\xc3\xa8cula \xc3\xa9s exponencial, amb una vida mitjana al plasma de vint minuts. Degut a aquesta caracter\xc3\xadstica, el risc d'intoxicaci\xc3\xb3 sist\xc3\xa8mica sembla ser menys probable que fent \xc3\xbas d'altres anest\xc3\xa8sics, especialment quan es duen a terme repetides injeccions. Tot i que, com la resta d'anest\xc3\xa8sics del grup amida, es metabolitza al fetge, \xc3\xa9s l'\xc3\xbanic que comen\xc3\xa7a el proc\xc3\xa9s al plasma. Es caracteritza per la seva elevada penetraci\xc3\xb3 \xc3\xb2ssia. La dosi m\xc3\xa0xima \xc3\xa9s de 7\xc2\xa0mg/kg.\n_START_SECTION_\nDesenvolupament comercial\n_START_PARAGRAPH_\nUtilitzada a Europa durant els darrers 20 anys. Es distribueix comercialment al 4% amb epinefrina 1:100.000 i 1:200.000. No es troba a la venda sense vasoconstrictor. Fou introdu\xc3\xafda per Muschaweck i Rippel el 1974. El 1983, sintetitzada i distribu\xc3\xafda per l'alemanya Hoecsht-Marion-Roussel, arrib\xc3\xa0 a Canad\xc3\xa0. Des del 1999 \xc3\xa9s Hansamed Limited qui se n'encarrega. En l'actualitat \xc3\xa9s sintetitzada per Sanofi-Aventis. Des del 2005 tamb\xc3\xa9 es troba als EUA amb el nom de steptocaine, al 4% amb epinefrina (tamb\xc3\xa9 anomenada adrenalina) 1:100.000. La s\xc3\xadntesi als EUA \xc3\xa9s gestionada per Novocol Pharmaceuticals Inc.\n_START_SECTION_\nAplicaci\xc3\xb3 d'artica\xc3\xafna en un cas cl\xc3\xadnic\n_START_PARAGRAPH_\nA continuaci\xc3\xb3 es descriu breument el paper de l'anest\xc3\xa8sia en un cas de cirurgia oral._NEWLINE_En condicions normals, no trobem teixit epitelial a dins del teixit ossi. Un quist, per la causa que sigui, \xc3\xa9s una cavitat recoberta de teixit epitelial dins de l'\xc3\xb3s. Atesa la localitzaci\xc3\xb3 anat\xc3\xb2mica (molar inferior esquerre o pe\xc3\xa7a 36 del maxil\xc2\xb7lar inferior, tamb\xc3\xa9 anomenat mandibular) de l'entitat patol\xc3\xb2gica, es necessita que l'anest\xc3\xa8sia actu\xc3\xaf sobre tres branques nervioses: el nervi dentari inferior, el nervi lingual i el nervi bucal llarg. Per a aquesta operaci\xc3\xb3 es fa \xc3\xbas d'articaina amb epinefrina, fent \xc3\xbas d'un carpule d'1,8 ml. L\xc3\xb2gicament, s'ha de con\xc3\xa8ixer amb antelaci\xc3\xb3 qualsevol patologia sist\xc3\xa8mica o al\xc2\xb7l\xc3\xa8rgia, per a poder prendre les precaucions necess\xc3\xa0ries._NEWLINE_Primerament es realitza l'anest\xc3\xa8sia troncular (actua sobre el tronc nervi\xc3\xb3s sensitiu o les seves branques ramificades) del nervi dentari inferior, que ens anestesiar\xc3\xa0 el cos mandibular corresponent a la zona afectada. A continuaci\xc3\xb3, reculant aproximadament 1 cm es troba el nervi lingual. L'anest\xc3\xa8sia troncular d'aquest afecta la part lingual de la geniva de la zona afectada. Segonament, es realitza l'anest\xc3\xa8sia infiltrativa (actua sobre els receptors perif\xc3\xa8rics nerviosos, t\xc3\xa9 menys abast que l'anest\xc3\xa8sia troncular) de la part vestibular (la zona compresa entre la zona de mucosa jugal i el cos mandibular) amb la qual cosa s'anestesiar\xc3\xa0 el nervi bucal llarg. \xc3\x89s necessari anestesiar-lo per a completar l'adormiment de la zona afectada abans de la cirurgia. Per a evitar infiltrar vasos arterials o venosos \xc3\xa9s necessari comprovar per aspiraci\xc3\xb3 que l'\xc3\xa8mbol no cont\xc3\xa9 sang. Aquesta maniobra es realitza autom\xc3\xa0ticament amb la xeringa Aspiject._NEWLINE_Un cop anestesiada la zona es pot donar pas a la t\xc3\xa8cnica quir\xc3\xbargica adequada. El temps habitual d'espera abans de comen\xc3\xa7ar a realitzar la cirurgia \xc3\xa9s de 2 a 5 minuts, perqu\xc3\xa8 s'han de notar els efectes de l'anest\xc3\xa8sia. Es pot comprovar que l'anest\xc3\xa8sia troncular ha sigut efectiva quan s'adorm mig llavi i mitja llengua de la part homolateral (la mateixa en qu\xc3\xa8 treballem). I si l'anest\xc3\xa8sia infiltrativa no ha sigut efectiva, abans de realitzar la cirurgia ens adonarem que el pacient encara conserva la sensibilitat a la zona que, en principi, hauria d'estar sedada."